**NACRT ODLUKE O OSNIVANJU KULTURNOG VIJEĆA GRADA MAKARSKE**

Na temelju članka 20. stavka 4. Zakona o kulturnim vijećima i financiranju javnih potreba u kulturi (“Narodne novine”, broj 83/22) i članka 40. Statuta Grada Makarske („Službeni glasnik Grada Makarske“ br. 3/2021 ) Gradsko vijeće Grada Makarske na \_\_ sjednici, održanoj dana \_\_\_\_\_\_\_\_\_\_\_\_\_godine, donosi

**ODLUKU o osnivanju Kulturnog vijeća Grada Makarske**

**OPĆE ODREDBE**

**Članak 1.**

(1) Ovom Odlukom osniva se Kulturno vijeće Grada Makarske (u daljnjem tekstu: Vijeće) kao savjetodavno tijelo, koje će svojim radom pokrivati sva područja kulturnog i umjetničkog stvaralaštva koja su od interesa za Grad Makarsku.

(2) Odlukom o osnivanju Kulturnog vijeća Grada Makarskeutvrđuje se osnivanje i djelokrug rada, zadaće, broj članova, izbor i način rada Vijeća.

(3) Vijeće se osniva radi predlaganja ciljeva kulturne politike i mjera za njezino provođenje, ostvarivanja utjecaja kulturnih djelatnika i umjetnika na razvoj kulture i umjetnosti, a posebice za predlaganje i stručno vrednovanje programa i projekata u kulturi od interesa za Grad Makarsku, za koja se sredstva osiguravaju u Proračunu Grada Makarske.

(4) Vijeće kontinuirano prati i razmatra stanje u pojedinim područjima umjetničkog i kulturnog stvaralaštva, daje prijedloge za poticanje njihova razvitka i unaprjeđivanja, predlaže ciljeve kulturne politike i mjere za njihovo provođenje, stručne podloge i mišljenja.

(5) Javne potrebe u kulturi utvrđuju se Programom kojeg donosi Gradsko vijeće zajedno s Proračunom Grada Makarske.

(6) Grad Makarska dodjelom sredstava unutar Programa javnih potreba u kulturi osigurava ravnomjeran kulturni razvitak te sredstva za ustanove kojima je osnivač i/ili suosnivač.

(7) Odluka o sredstvima donosi se uz prethodno savjetovanje s Kulturnim vijećem na razini godišnjeg plana te se javno objavljuje na mrežnim stranicama Grada Makarske.

**PODRUČJA DJELOVANJA I ULOGA VIJEĆA**

**Članak 2.**

(1) Kulturno vijeće Grada Makarske osniva se za sljedeća područja i djelatnosti:

* Knjigu i nakladništvo
* Dramsku i plesnu umjetnost
* Glazbenu i glazbeno-scensku umjetnost
* Vizualne umjetnosti
* Međunarodnu kulturna suradnja
* Kulturno-umjetnički amaterizam
* Interdisciplinarne i nove umjetničke i kulturne prakse
* Audiovizualnu djelatnost
* Zaštitu, obnovu i očuvanje kulturne baštine

**Članak 3.**

Vijeće iz članka 2. ove Odluke u svom radu:

* stručno vrednuje i ocjenjuje programe i projekte prijavljene na Javni poziv za financiranje javnih potreba u kulturi Grada Makarske
* predlaže kriterije vrednovanja programa i projekata
* posebno razmatra mjere za poticanje i promicanje profesionalnoga kulturnog i umjetničkog stvaralaštva i kulturnog amaterizma u području svoje nadležnosti te gradonačelniku predlaže mjere za njihovo unapređenje
* posebnu pozornost posvećuje promicanju hrvatskog umjetničkog stvaralaštva u inozemstvu, kao i mjerama koje omogućuju hrvatskoj javnosti da se upoznaje s priznatim vrijednostima i suvremenim nastojanjima u umjetnosti i kulturi drugih naroda, po potrebi uspostavljajući vezu  i međusobnu razmjenu mišljenja
* polazeći od potreba u kulturi i umjetnosti svih manjina, marginaliziranih i ranjivih skupina društva, posebnu pozornost posvećuje promicanju njihovih potreba u kulturi, kao i njihovu stvaralaštvu te potiče promicanje dijaloga, kulturne raznolikosti i uključivosti.

**BROJ I SASTAV VIJEĆA**

**Članak 4.**

(1) Vijeće ima pet članova od kojih je jedan predsjednik Vijeća.

(2) Za članove Vijeća imenuju se umjetnici, stručnjaci i kulturni djelatnici istaknuti u područjima umjetnosti i kulture.

(3) U radu Vijeća, bez prava odlučivanja, sudjeluju i službene osobe upravnog odjela nadležnog za kulturu.

**IZBOR ČLANOVA VIJEĆA**

**Članak 5.**

(1) Gradonačelnik Grada Makarske pokreće postupak imenovanja članova Vijeća javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnosti u području kulture i umjetnosti za podnošenje pisanih i obrazloženih prijedloga kandidata za člana Vijeća, za područje djelovanja vijeća prema članku 2. ove Odluke.

(2) Javni poziv iz stavka 1. ovoga članka objavljuje se na mrežnim stranicama Grada Makarske, a rok za podnošenje prijedloga ne može biti kraći od 15 dana od dana njegove objave.

(3) Na temelju prispjelih prijedloga, Gradonačelnik odlukom imenuje predsjednika i članove Vijeća, vodeći računa o njihovoj stručnosti.

**MANDAT ČLANOVA VIJEĆA**

**Članak 6.**

(1) Članovi Vijeća imenuju se na četiri godine.

(2) Gradonačelnik Grada Makarske razriješit će člana Vijeća i prije isteka vremena iz stavka 1. ovog članka ako:

* podnese zahtjev za razrješenje
* se protivno odredbi članka 23. Zakona o kulturnim vijećima i financiranju javnih potreba u kulturi nije izuzeo iz raspravljanja i odlučivanja
* ne ispunjava ili neuredno ispunjava obveze utvrđene ovim Zakonom ili drugim propisima te općim aktom kojim se utvrđuje rad Vijeća
* svojim djelovanjem ili ponašanjem narušava ugled Vijeća ili Grada Makarske
* je pravomoćno osuđen za kazneno djelo.

(3) Prijedlog za pokretanje postupka razrješenja na temelju stavka 2. podstavka 2. do 5. ovoga članka mogu podnijeti i predlagatelji člana Vijeća iz članka 5. stavka 1. ove Odluke.

(4) Član Vijeća stavlja mandat na raspolaganje ako prestane mandat Gradonačelniku koji je donio odluku o njegovu imenovanju.

**RAD VIJEĆA**

**Članak 7.**

(1) Vijeće donosi Poslovnik o radu.

(2) U postupku vrednovanja programa i projekata pristiglih na javni poziv za financiranje javnih potreba u kulturi, Vijeće nakon provedenog postupka pregleda pristiglih prijava, dostavlja upravnom odjelu nadležnom za kulturu ( u nastavku : Odjel ) svoj prijedlog koji sadrži popis programa i projekata s predloženim iznosom financijske potpore.

(3) Na temelju prijedloga Vijeća, koje ima savjetodavni karakter, Gradonačelnik donosi odluku o dodjeli financijskih sredstava.

(4) Vijeće na traženje Odjela raspravlja o pojedinim pitanjima iz područja kulture i o njima Odjelu daje pisana mišljenja i prijedloge.

**Članak 8.**

1. Javnost rada Vijeća ostvaruje se objavljivanjem zapisnika o radu Vijeća na mrežnim stranicama Grada Makarske.
2. Članovi Vijeća imaju pravo na naknadu za rad sukladno odluci gradonačelnika.

(3) Članovi Vijeća s prebivalištem izvan mjesta rada Vijeća imaju pravo na naknadu putnih troškova i troškova smještaja kada prisustvuju sjednicama Vijeća.

**IZUZEĆE ČLANA VIJEĆA OD ODLUČIVANJA**

**Članak 9.**

(1) Član Vijeća dužan je izuzeti se iz raspravljanja i odlučivanja ako je:

* predlagatelj programa i projekta koji je predmet rada Vijeća pravna osoba u kojoj je on ili s njim povezana osoba vlasnik, dioničar, imatelj udjela, član upravljačkog ili nadzornog tijela pravne osobe, ravnatelj ili drugi voditelj poslovanja te pravne osobe
* on ili s njim povezana osoba u ugovornom ili drugom odnosu s predlagateljem programa i projekta.

(2) Povezane osobe u smislu stavka 1. ovog članka su srodnik po krvi u ravnoj liniji, a u pobočnoj liniji do četvrtog stupnja zaključno, bračni ili izvanbračni drug, životni partner ili neformalni životni partner te posvojitelj ili posvojenik, partner – skrbnik ili osoba pod partnerskom skrbi.

(3) Svi članovi Vijeća dužni su potpisati izjavu o nepristranosti i povjerljivosti te izjavu o nepostojanju sukoba interesa kojom potvrđuju da će procjenjivati samo one prijedloge u vezi s kojima nemaju nikakve materijalne i druge interese.

**Članak 10.**

Stručne, administrativne, tehničke i druge poslove potrebne za rad Vijeća obavlja Upravni odjel nadležan za kulturu, a sredstva za rad Vijeća osiguravaju se u Proračunu Grada Makarske.

**ZAVRŠNE ODREDBE**

**Članak 11.**

Ova Odluka stupa na snagu osmog dana od dana objave u „Glasniku Grada Makarske”.

KLASA : 610-01/25-01/17

URBROJ: 2181-6-06-06-25-1

Makarska,    2025. godine

**GRADSKO VIJEĆE GRADA MAKARSKE**

**PREDSJEDNICA**

**Gordana Muhtić**

**OBRAZLOŽENJE:**

Zakon o kulturnim vijećima i financiranju javnih potreba u kulturi (“Narodne novine”, broj 83/22) obvezuje jedinice lokalne samouprave koje imaju više od 10.000 stanovnika na osnivanje kulturnog vijeća ili više vijeća za pojedina programska područja. Sukladno Zakonu, Vijeće se osniva radi predlaganja ciljeva kulturne politike i mjera za njezino provođenje, ostvarivanja utjecaja kulturnih djelatnika i umjetnika na razvoj kulture i umjetnosti, a posebice za predlaganje i stručno vrednovanje programa i projekata u od interesa za Grad Makarsku, za koja se sredstva osiguravaju u Proračunu Grada Makarske, a dodjeljuju se po okončanju Javnog poziva za financiranje programa u kulturi, koji se također mora provoditi po novom zakonu.

Obzirom da Grad Makarska do sada nije imao obvezu osnivanja kulturnog vijeća, moralo se pristupiti donošenju novog akta o osnivanju Kulturnog vijeća te je nacrt odluke upućen na savjetovanje sa zainteresiranom javnošću.

Pročelnica:

Marina Puharić